b'\n_START_ARTICLE_\nHope Solo\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nSolo syntyi Richlandissa, Washingtonissa. H\xc3\xa4nen vanhempansa erosivat Solon ollessa 6-vuotias. J\xc3\xa4\xc3\xa4ty\xc3\xa4\xc3\xa4n asumaan \xc3\xa4itins\xc3\xa4 luokse yhdess\xc3\xa4 veljens\xc3\xa4 kanssa h\xc3\xa4n opiskeli Richlandin high schoolissa ja my\xc3\xb6hemmin Washingtonin yliopistossa. Vanhempiensa erosta huolimatta h\xc3\xa4n piti is\xc3\xa4st\xc3\xa4\xc3\xa4n, joka oli entinen sotaveteraani. Jeffrey Solo asui jonkun aikaa kodittomana Seattlen kaduilla ennen kuin menehtyi syd\xc3\xa4nkohtaukseen 15. kes\xc3\xa4kuuta 2007.\n_START_SECTION_\nSeurajoukkueura\n_START_PARAGRAPH_\nSolo aloitti jalkapalloilemisen 15-vuotiaana ja pelasi aluksi hy\xc3\xb6kk\xc3\xa4\xc3\xa4j\xc3\xa4n\xc3\xa4 l\xc3\xa4hes koko high schoolissa vietetyn ajan. H\xc3\xa4n teki tuona aikana 109 maalia johdattaen Richland High School Bombersin kolmeen per\xc3\xa4kk\xc3\xa4iseen mestaruuteen vuosien 1996\xe2\x80\x931998 aikana sek\xc3\xa4 osavaltion mestaruuteen. Siirtyess\xc3\xa4\xc3\xa4n opiskelemaan Washingtonin yliopistoon Solo vaihtoi my\xc3\xb6s pelipaikkaa hy\xc3\xb6kk\xc3\xa4\xc3\xa4j\xc3\xa4st\xc3\xa4 maalivahdiksi. H\xc3\xa4n nousi joukkueensa kaikkien aikojen tilastoissa k\xc3\xa4rkeen nollapeleiss\xc3\xa4, torjunnoissa ja p\xc3\xa4\xc3\xa4stettyjen maalien keskiarvossa. Solo valittiin my\xc3\xb6s nelj\xc3\xa4 kertaa t\xc3\xa4hdist\xc3\xb6kent\xc3\xa4lliseen. Siit\xc3\xa4 huolimatta Solo halusi pelata mieluummin hy\xc3\xb6kk\xc3\xa4\xc3\xa4j\xc3\xa4n\xc3\xa4 kuin maalivahtina._NEWLINE_Vuonna 2003 Philadelphia Charge varasi Solon joukkueeseensa, jossa h\xc3\xa4nen kautensa ei mennyt odotetulla tavalla, koska h\xc3\xa4n k\xc3\xa4rsi loukkaantumisista pitkin kautta. H\xc3\xa4n pelasi WUSA:n sarjassa vain kahdeksan ottelua. Sarjan lopetettua toimintansa kauden p\xc3\xa4\xc3\xa4tteeksi Solo siirtyi pelaamaan vuodeksi Ruotsin Damallsvenskaniin Kopparbergs/G\xc3\xb6teborg FC:hen. H\xc3\xa4n oli joukkueensa ykk\xc3\xb6smaalivahti pelattuaan 22 ottelusta 19. Joukkue sijoittui sarjassa nelj\xc3\xa4nneksi. Seuraavaksi Solo matkasi Ranskaan Lyonin riveihin tammikuussa 2005, jolloin h\xc3\xa4n oli yksi kuudesta joukkueeseen siirtyneist\xc3\xa4 yhdysvaltalaispelaajista. Kauden p\xc3\xa4\xc3\xa4tteeksi joukkue sijoittui sarjassa kolmanneksi. Vuodet 2006\xe2\x80\x932008 Solo keskittyi pelaamaan maajoukkueessa ennen kuin palasi takaisin seurajoukkuetasolle St. Louis Athletican riveihin kaudella 2009.\n_START_SECTION_\nMaajoukkueura\n_START_PARAGRAPH_\nMaajoukkueeseen Solo p\xc3\xa4\xc3\xa4tyi vuonna 2000 pelatessaan viel\xc3\xa4 collegessa, Washingtonin yliopistossa. H\xc3\xa4net nimettiin olympiajoukkueeseen vuonna 2004, ja vuotta my\xc3\xb6hemmin h\xc3\xa4n pelasi Yhdysvaltain maajoukkueen ykk\xc3\xb6smaalivahtina. Solo muun muassa piti maalinsa puhtaana 1054 minuutin ajan, joka lopulta katkesi 4-1 voittoon Ranskaa vastaan Algarve Cupissa. Solo pelasi ensimm\xc3\xa4iset MM-kisansa vuoden 2007 Kiinan MM-kisoissa. Kisojen aikana h\xc3\xa4n pelasi aina puoliv\xc3\xa4lieriin asti, kunnes Yhdysvaltojen valmentaja Greg Ryan p\xc3\xa4\xc3\xa4tti peluutta semifinaalissa Brasiliaa vastaan kokenutta Briana Scurrya. Scurrylla oli menestyksek\xc3\xa4s historia Brasilia vastaan pelatuissa otteluissa, mutta h\xc3\xa4n ei ollut tuolloin pelannut yht\xc3\xa4\xc3\xa4n kokonaista ottelua kolmeen kuukauteen. Yhdysvallat h\xc3\xa4visi ottelun 4-0, ja Solo kritisoi ottelun j\xc3\xa4lkeen valmentajansa p\xc3\xa4\xc3\xa4t\xc3\xb6st\xc3\xa4. Valmentaja Greg Ryan ilmoitti 29. syyskuuta 2007, ettei Solo en\xc3\xa4\xc3\xa4 kuuluisi maajoukkueeseen eik\xc3\xa4 t\xc3\xa4ten pelaisi pronssiottelussa Norjaa vastaan. Yhdysvallat voitti pronssiottelun 1-4. Solo kuitenkin nimettiin Yhdysvaltain maajoukkueeseen maailman cupin kiertueelle, mutta h\xc3\xa4n ei pelannut ainuttakaan ottelua. Valmentajana toiminut Ryan peluutti Briana Scurrya ensimm\xc3\xa4isess\xc3\xa4 ja kolmannessa ottelussa ja toisessa Nicole Barnhartia. _NEWLINE_Vuonna 2008 tammikuussa Yhdysvaltain naisten maajoukkue rakennettiin uudelleen tulevia olympialaisia varten. Samalla valmentaja Greg Ryan j\xc3\xa4tti teht\xc3\xa4v\xc3\xa4ns\xc3\xa4 edellisen kauden p\xc3\xa4\xc3\xa4tteeksi, kun h\xc3\xa4nen sopimustaan ei jatkettu. T\xc3\xa4m\xc3\xa4 tarkoitti my\xc3\xb6s uutta mahdollisuutta Solon maajoukkueuralla, kun h\xc3\xa4net nimettiin olympiajoukkueeseen 23. kes\xc3\xa4kuuta 2008. H\xc3\xa4n my\xc3\xb6s voitti maansa kanssa olympiakultaa, kun Yhdysvallat voitti loppuottelussa Brasilian jatkoajalla maalein 1-0._NEWLINE_Vuoden 2011 MM-kilpailuissa Solo saavutti MM-hopeaa maajoukkueen ykk\xc3\xb6smaalivahtina ja h\xc3\xa4net valittiin kisojen parhaaksi maalivahdiksi sek\xc3\xa4 kolmanneksi parhaaksi pelaajaksi. Lontoossa 2012 h\xc3\xa4n voitti toistamiseen olympiakultaa ja Kanadassa 2015 ensimm\xc3\xa4isen maailmanmestaruutensa.'